Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Gynybos resursų agentūros prie Krašto apsaugos ministerijos (toliau – Perkančioji organizacija) pirkimo Nr. 8779007 „Balistiniai šalmai“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi). 
Prevencine tvarka peržiūrėjusi Pirkimo dokumentus, susipažinusi su Perkančiosios organizacijos atsakymais į Tarnybos pateiktus klausimus bei įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Pirkimo sąlygose (pvz., 1.8, 3.7, 9.5 papunkčiuose) nustatyta, kad bendravimas, informacijos teikimas, pasiūlymo ir dokumentų pateikimas vyksta lietuvių arba anglų kalba, o kita kalba parengti dokumentai turi būti pateikiami su tinkamai patvirtintu vertimu. Pirkimo sąlygų 7 priede „Prekių viešojo pirkimo-pardavimo sutarties projektas“ (toliau – Sutarties projektas) specialiojoje dalyje (pvz., 3.6 papunktyje) taip pat numatyta, kad prekių eksploatacijos ir priežiūros instrukcijos turi būti pateikiamos lietuvių ir anglų kalbomis. Tačiau skelbime apie Pirkimą (pvz., 5.1.11 ir 5.1.12 papunkčiuose) nurodyta tik lietuvių kalba. Atsižvelgiant į tai, kad pagal Įstatymo 24 straipsnio 5 ir 6 dalis skelbimas yra sudedamoji pirkimo dokumentų dalis, o pirkimo dokumentai turi būti aiškūs, tikslūs ir nedviprasmiški, į tai, kad CVP IS priemonėmis Pirkimo dokumentai yra pateikti lietuvių ir anglų kalbomis bei į tai, kad Perkančioji organizacija atsakymus į tiekėjų paklausimus taip pat teikia lietuvių ir anglų kalbomis, rekomenduojama suvienodinti Pirkimo dokumentų ir skelbimo informaciją, aiškiai numatant galimybę dokumentus ir informaciją teikti tiek lietuvių, tiek anglų kalbomis.
2. Pirkimo sąlygų 3 priedo II skyriaus „Kvalifikacijos reikalavimai“ (toliau – Kvalifikacijos reikalavimai) 2 lentelėje, 1 punkte, yra keliamas reikalavimas, kad tiekėjas būtų įgijęs reikiamos patirties „per paskutinius 3 metus iki pasiūlymo pateikimo termino pabaigos“, o pagrindimui pateiktų užpildytą Pirkimo sąlygų 3 priedo 1 priedelį „Per paskutinius 3 metus patiektų prekių  sąrašas“. 
[bookmark: part_e433c708c7a44f5f833267b373c399ca][bookmark: part_fa1c70c9dcaa4323949e4fe4ec334c38]Vadovaujantis Įstatymo 37 straipsnio 1 dalies 2 punktu, Perkančioji organizacija, atsižvelgdama į perkamų prekių pobūdį, kiekį, svarbą ir paskirtį, turi teisę įvertinti ir patikrinti kandidatų ar dalyvių techninį ir (arba) profesinį pajėgumą ir paprašyti kandidatų ar dalyvių pateikti: „2) pagrindinių per paskutinius 5 metus pateiktų prekių ar suteiktų paslaugų sąrašus (nurodomos prekių ar paslaugų bendros sumos, datos ir prekių ar paslaugų gavėjai, neatsižvelgiant į tai, ar jie yra perkančiosios organizacijos, ar ne)“.
Atsižvelgiant į nurodytą, rekomenduojama kvalifikacijos reikalavimą formuluoti pagal Įstatyme numatytą laikotarpį, t. y. nustatyti, kad tiekėjas reikalaujamą patirtį būtų įgijęs per paskutinius 5 metus iki pasiūlymo pateikimo termino pabaigos.
	Tarnybos nuomone, toks kvalifikacijos reikalavimo tikslinimas/ keitimas yra laikytinas esminiu keitimu, dėl ko galimai šiame Pirkime galėtų dalyvauti bei pasiūlymus pateikti didesnis skaičius tiekėjų. 

Atsižvelgdama į tai, kas nurodyta, Tarnyba rekomenduoja šį Pirkimą nutraukti, o prieš inicijuojant naujo pirkimo procedūras peržiūrėti ir patikslinti pirkimų dokumentus pagal šioje Rekomendacijoje pateiktas pastabas.
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis. 


